BM เล็งคว้างานผลิตเฟอร์นิเจอร์ส่งออกสหรัฐฯ มั่นใจหนุนผลงานไตรมาส 4/61 ทำ “ออลไทม์ไฮ”
BM เล็งคว้างานผลิตเฟอร์นิเจอร์ส่งออกสหรัฐฯ มั่นใจหนุนผลงานไตรมาส 4/61 ทำ "ออลไทม์ไฮ"
14 พ.ย. 2561

นายธานิน สัจจะบริบูรณ์ ประธานเจ้าหน้าที่บริหาร บริษัท บางกอกชีทเม็ททัล จำกัด (มหาชน) หรือ BM เปิดเผยว่า ผลการดำเนินงานในไตรมาส3/61 บริษัทมีกำไรสุทธิอยู่ที่ 34.02 ล้านบาท เพิ่มขึ้น 16.92 ล้านบาท หรือเติบโต  98.95% จากช่วงเดียวกันของปีก่อน มีกำไรสุทธิอยู่ที่ 17.10 ล้านบาท ส่งผลในช่วง 9 เดือนแรกของปี 2561 มีกำไรสุทธิอยู่ที่ 42.95 ล้านบาท เพิ่มขึ้น 9.79 ล้านบาท หรือเติบโต 29.52% จากช่วงเดียวกันของปีก่อน มีกำไรสุทธิอยู่ที่ 33.16 ล้านบาท
โดยมีปัจจัยการเติบโตมาจากบริษัทได้รับเงินปันผลจำนวน 19.56 ล้านบาท หลังจากได้มีการเข้าซื้อหุ้นสามัญเพิ่มทุนของบริษัท เอ็ม อี ซี ที จำกัด หรือ MECT ผู้ให้บริการรับเหมาติดตั้งระบบไฟฟ้า-สื่อสาร ระบบปรับอากาศ ระบบสุขาภิบาล และระบบป้องกันอัคคีภัย จำนวน 391,250 หุ้น คิดเป็นสัดส่วน 20% ของจำนวนหุ้นที่ออกจำหน่ายแล้วของ MECT ภายหลังการทำรายการ โดยมีการซื้อขายหุ้นในราคา 388.86 บาท มีมูลค่าที่ตราไว้ 100 บาทต่อหุ้น รวมทั้งสิ้นมีมูลค่าลงทุนอยู่ที่ 152.14 ล้านบาท
อีกทั้งในไตรมาส3/61 บริษัทมีรายได้รวมอยู่ที่  314.89 ล้านบาท เพิ่มขึ้น 64.15 ล้านบาท หรือเติบโต 25.08% จากช่วงเดียวกันของปีก่อน มีรายได้รวมอยู่ที่ 250.74 ล้านบาท ส่งผลในช่วง 9 เดือนแรกของปี 2561 มีรายได้รวมอยู่ที่ 768.48 ล้านบาท เพิ่มขึ้น 111.95 ล้านบาท หรือเติบโต 17.05% จากช่วงเดียวกันของปีก่อน มีรายได้รวมอยู่ที่ 656.53 ล้านบาท
นอกจากนี้ในช่วงไตรมาส 4/61 บริษัทยังเตรียมรับงานซับคอนเทรคตู้สื่อสาร ” USO NET เฟส 2″ ประมาณ 10,000 ตู้ มูลค่า 170 ล้านบาท ทำให้คาดว่าผลประกอบการจะทำสถิติสูงสุดใหม่ (ออลไทม์ไฮ) ประกอบกับบริษัทยังคาดว่าจะเซ็นสัญญารับงานผลิตเฟอร์นิเจอร์เหล็ก เพื่อส่งออกไปยังสหรัฐฯ ทำให้มั่นใจรายได้ปี 2561 จะเติบโต 10-20% จากปี 2560 ที่มีรายได้อยู่ที่ 846 ล้านบาท เนื่องจากในช่วงครึ่งปีหลังคาดจะเติบโตกว่าช่วงครึ่งปีแรก ประกอบกับมีการได้รับออเดอร์งานในส่วนของเสาสื่อสารโทรคมนาคมมากขึ้น ประกอบกับได้รับออเดอร์งานในธุรกิจอื่นๆ โดยในปัจจุบันทางบริษัทยังมียอดขายที่รอรับรู้รายได้ (Backlog) ประมาณ 500 ล้านบาท โดยคาดจะรับรู้รายได้ปีนี้ทั้งหมด